**ELŐTERJESZTÉS**

**Szombathely Megyei Jogú Város Közgyűlésének**

**2017. október 26-i ülésére**

**Javaslat a Sportliget fejlesztéssel kapcsolatos döntések meghozatalára**

1. **Aranypatak Sportligettel határos szakaszára vonatkozó használati és fenntartási megállapodás**

Szombathely Megyei Jogú Város Közgyűlése a 187/2016.(VI.9.) Kgy. sz. határozatában döntött a Sportliget fejlesztésének tanulmánytervéről, amelynek alapján a pályázat benyújtásra került. A pályázat támogatásban részesült, a támogatási szerződés 2016. december 15-én került aláírásra, amelynek értelmében a projekt részletes előkészítése folyamatban van. A Közgyűlés a 171/2017. (VI.15.) Kgy. sz. határozatával a 2018. évi költségvetésben 40 millió forintot biztosít az Aranypatak Sportligettel határos szakaszának revitalizációjára.

Az Aranypatak - mint a Magyar Állam kizárólagos tulajdonát képező terület- vagyonkezelője a Nyugat-dunántúli Vízügyi Igazgatóság ( 9700 Szombathely, Vörösmarty u. 2.).

Az Aranypatak fejlesztéssel érintett 3747/2 hrsz-ú, a 0+000 - 0+600 km szelvények közti szakaszát a tervezett mederrendezési és gyalogos híd építési munkák elvégzése érdekében Szombathely Megyei Jogú Város Önkormányzata használatba kívánja venni. A híd által elfoglalt területre vetítetten használati díj megfizetése szükséges. A jogviszony 5 éves időtartamra vonatkozik, mely időszak alatt a karbantartási munkákat az érintett mederszakaszon az Önkormányzat végzi el az üzemeltető által. A Nyugat-dunántúli Vízügyi Igazgatóság és a Szombathely Megyei Jogú Város Önkormányzata közt aláírásra előkészített „Megállapodás az ingatlan használatáról és fenntartásáról” a mellékletben olvasható.

1. **Sportliget üzemeltetés személyi feltételeinek megteremtése:**

A Sportliget fejlesztés kiviteli tervezési folyamatába bevonásra került a jelenlegi üzemeltetést végző szervezet, a Szombathelyi Sportközpont és Sportiskola Nonprofit Kft. (9700 Szombathely, Markusovszky L. u. 8.) . A tervezők által rendelkezésükre bocsátott információk, adatok alapján a Szombathelyi Sportközpont és Sportiskola Nonprofit Kft kidolgozta az üzemeltetés tárgyi és személyi feltételeit. A személyi feltételek tekintetében megállapítható, hogy a jelenlegi 5 fős (2 főállású és 3 közfoglalkoztatott) létszám növelésére van szükség. A fejlesztés utáni Sportliget megfelelő színvonalú karbantartásához a jelenlegi dolgozói létszám 5 fővel való növelése szükséges a mellékelt táblázatos kimutatás szerint. A tervezettek alapján a heti nyitvatartási idő kb. 80 óra. A munkavállalók heti munkaideje 40 óra. 2 fő műszakvezető irányítja a Sportligetben dolgozók munkáját, a pályanyilvántartást vezeti, fogadják az érdeklődőket, tájékoztatnak, tanácsot adnak, sporteszközöket adnak bérbe, a pénztárt kezelik, stb. 1 fő kertész csak a kertészeti, parkfenntartási munkák felügyeletével, bonyolításával foglalkozik. 1 fő takarítónő a létesítmény folyamatos tisztántartását végzi. A fizikai munkások között 3 fő szakmunkást szeretnénk alkalmazni (víz- és gázvezeték szerelő, villanyszerelő, mezőgazdasági gépszerelő, kisgépszerelő szakmákban gondolkodva), akik a kisebb javítási munkálatokat azonnal el tudják végezni. A maradék munkaidejükben a létesítmény fenntartás általános munkálatait látják el. A 3 fő sportlétesítmény fenntartó feladata elsősorban a fűnyírás, lombgyűjtés, pálya öntözés, pályavonalazás és egyéb fizikai munkák lennének. A 6 fő fizikai munkás beosztása minimum 2 műszakban tervezett.

**A kibővített létszámmal a Szombathelyi Sportközpont és Sportiskola Nonprofit Kft. a Sportliget fejlesztés utáni teljes területének fenntartását, létesítményeinek teljeskörű üzemeltetését látja el.**

Az üzemeltetés becsült működési költsége a fejlesztést követően, a Sportközpont adatszolgáltatása és tájékoztatása szerint 52 024 754,- Ft, amely összeg a 10 901 000,- Ft-os kalkulált bevétellel csökkentve, várhatóan 41 123 754,- Ft összegű önkormányzati támogatást igényel 2019 évtől.

1. **Sportliget projekt zöldterület fenntartásához szükséges eszköz- gép-, és sporteszköz igény:**

A kialakított zöldfelületek fenntartásához, üzemeltetéséhez, valamint a létrehozott közösségi funkciók működtetéséhez az üzemeltetőnek további eszközállományra van szüksége. A szükséges eszközök költségigénye a tervezői költségkalkulációk és a Sportközpont számításai alapján került meghatározásra. A mellékelt táblázat szerint bruttó 25 485 800,- Ft összegű gép- eszközigény jelentkezik a zöldterületek fenntartásához kapcsolódóan. A Sportliget komplett működéséhez bruttó 596 778,- Ft összegű sporteszköz beszerzése szükséges.A támogatott forrásból történő beszerzésekre a pályázati kiírás nem ad lehetőséget. A 2018. évi költségvetésben bruttó 26 082 578,-Ft összeg előirányzat biztosítása szükséges a Sportliget fenntartásához indokolt eszközállomány beszerzésére.

A személyi és tárgyi feltételekre vonatkozó kimutatások az előterjesztés mellékletét képezik.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. október „ ”**

**/: Dr. Puskás Tivadar :/**

**Határozati javaslat**

**……../2017. (X. 26.) Kgy. sz. határozat**

Szombathely Megyei Jogú Város Közgyűlése a „Javaslat a Sportliget fejlesztéssel kapcsolatos döntések meghozatalára” című előterjesztést megtárgyalta és az alábbi döntést hozza:

1. A Közgyűlés a Nyugat-dunántúli Vízügyi Igazgatóság és a Szombathely Megyei Jogú Város Önkormányzata közt kötendő, az előterjesztés mellékletét képező megállapodást jóváhagyja.

A Közgyűlés felhatalmazza a polgármestert a megállapodás aláírására.

1. A Közgyűlés úgy határoz, hogy a Sportliget üzemeltetését a jelenlegi üzemeltető Szombathelyi Sportközpont és Sportiskola Nonprofit Kft. lássa el a területen folytatott fejlesztést követően, és felhatalmazza a Gazdasági és Városstratégiai Bizottságot, hogy a Szombathelyi Sportközpont és Sportiskola Nonprofit Kft-vel kötendő üzemeltetési szerződést hagyja jóvá.
2. A Közgyűlés hozzájárul ahhoz, hogy a Sportliget üzemeltetését a Szombathelyi Sportközpont és Sportiskola Nonprofit Kft a projekt megvalósulását követően 5 fős létszámnövekedéssel folytassa.
3. A Közgyűlés úgy dönt, hogy a Sportliget működtetéséhez szükséges forrást 2019 évtől minden évben a Sportközpont és Sportiskola Nonprofit Kft költségvetésében biztosítja.
4. A Közgyűlés a 2018. évben 26 millió Ft előirányzatot biztosít a Sportliget fenntartáshoz szükséges eszközök beszerzéséhez.

**Felelős:**  Dr. Puskás Tivadar polgármester

Illés Károly alpolgármester

Molnár Miklós alpolgármester

Koczka Tibor alpolgármester

Dr. Károlyi Ákos jegyző

(A végrehajtásért felelős:

Lakézi Gábor, a Városüzemeltetési Osztály vezetője

Stéger Gábor, Közgazdasági és Adó Osztály vezetője

Bencsics Enikő, az Egészségügyi és Közszolgáltatási Osztály vezetője

Szakály Szabolcs, Városfejlesztési Kabinet vezetője

Karácsony Krisztina, a Sportközpont és Sportiskola Nonprofit Kft ügyvezetője)

**Határidő:** 1.pont: azonnal

2.pont: fejlesztést követően a jogerős használatbavételi engedély megszerzéséig

3. pont: 2018-tól az éves költségvetések megalkotásakor

4. pont: 2019 évtől a költségvetési rendelet megalkotásakor

5. pont: a 2018. évi költségvetés megalkotásakor